Natten til lørdag blev politi og beredskab kaldt til en brand i et lejlighedskompleks i Aalborg midtby. En mand er efterfølgende blevet sigtet for branden.

En tændt cigaret. Mere skulle der ikke til for at sætte ild i et lejlighedskompleks på Reberbansgade i Aalborg. En beboer i lejlighedskompleksets kælder havde, formentlig uden intentioner om det, sat ild til bygningen med sin cigaret. Klokken 02.21 blev der slået alarm, og Nordjyllands Politi samt Nordjyllands Beredskab var kort efter på stedet. Der stod flammer op fra kælderen og op langs siden af bygningen, oplyser vagtchef ved Nordjyllands Politi Bruno Brix til TV2 Nord. Beboeren er nu blevet sigtet for branden, og efter endt efterforskning gives sagen videre til anklagemyndigheden. TV2 Nords reporter på stedet oplyser, at en person blev kørt på sygehuset med røgforgiftning samt to omkringliggende huse blev tilsvarende evakueret. Vagtchefen oplyser dog lørdag morgen, at ingen personer er kommet til skade i forbindelse med branden.